10/03/2022 | Administración LocalProvincial
Deputación Provincial da Coruña
Tesourería e Xestión de Tributos. Servizo Central de Recadación
Regulamento de xestión de aprazamentos e fraccionamentos

O Pleno da Deputación Provincial da Coruña, na súa sesión ordinaria celebrada o día 21 de decembro de 2021, acordou a aprobación do Regulamento de xestión de aprazamentos e fraccionamentos e a súa exposición pública polo prazo de trinta (30) días para que os interesados puidesen examinar o expediente e presentar as reclamacións e suxestións que considerasen oportunas. Se transcorrido o dito prazo non se presentase ningunha reclamación ou suxestión, o acordo consideraríase automaticamente elevado a definitivo. O anuncio de exposición pública publicouse o día 19 de xaneiro de 2022 no Boletín Oficial da Provincia número 12, no taboleiro de anuncios da Deputación e nos diarios La Voz de Galicia, El Correo Gallego, Nós Diario, La Opinión e El Ideal Gallego. Ademais, expúxose no taboleiro de anuncios da Deputación dende o 19 de xaneiro ata o 3 de marzo, de 2022. Durante o prazo de exposición pública non se presentou ningunha reclamación nin suxestión, polo que o acordo quedou automaticamente elevado a definitivo. En consecuencia, procédese a publicar o texto íntegro do Regulamento aprobado, aos efectos de xeral coñecemento e entrada en vigor. Artigo 1.- Ámbito de aplicación. Artigo 2.- Normativa aplicable. Artigo 3.- Criterios xerais. Artigo 4.- Lexitimación. Artigo 5.- Prazos de presentación. Artigo 6.- Lugar e forma. Artigo 7.- Contido. Artigo 8.- Efectos. Artigo 9.- Documentación obrigatoria. Artigo 10.- Documentación complementaria. Artigo 11.- Informe de valoración. Artigo 12.- Coincidencia con recursos e solicitudes de suspensión ou compensación. Artigo 13.- Emenda de defectos da solicitude. Artigo 14.- Análise da situación económico-financeira. Artigo 15.- Pagos parciais a conta. Artigo 16.- Calendario provisional de pagos. Artigo 17.- Exame da garantía ofrecida. Artigo 18.- Dispensa de garantía. Artigo 19.- Medidas cautelares substitutivas da garantía. Artigo 20.- Requirimentos. Artigo 21.- Proposta de resolución. Artigo 22.- Resolución. Artigo 23.- Notificación. Artigo 24.- Non admisión. Artigo 25.- Desistencia. Artigo 26.- Arquivo. Artigo 27.- Modificación das condicións acordadas. Artigo 28.- Solicitude relacionada con outra denegada, non admitida ou incumprida. Artigo 29.- Criterio xeral. Artigo 30.- Liquidación e períodos de cálculo. Artigo 31.- Tipo de xuro. Artigo 32.- Regras xerais. Artigo 33.- Informe de admisibilidade, suficiencia e idoneidade. Artigo 34.- Emenda de defectos da garantía. Artigo 35.- Garantías non admisibles. Artigo 36.- Prazo de formalización. Artigo 37.- Documento de formalización. Artigo 38.- Consecuencias da falta de formalización. Artigo 39.- Aceptación. Artigo 40.- Liberación. Artigo 41.- Execución. Artigo 42.- Pago. Artigo 43.- Consecuencias da falta de pago dos vencementos. Artigo 44.- Incumprimento de obrigas distintas do pago dos vencementos. Artigo 45.- Solicitudes en situación preconcursal. Artigo 46.- Tramitación. Artigo 47.- Solicitudes anteriores á declaración de concurso. Artigo 48.- Desenvolvemento. Artigo 49.- Entrada en vigor. Artigo 50.- Disposición derrogadora. O presente Regulamento de xestión de aprazamentos e fraccionamentos non é una norma “ex novo”, senón o desenvolvemento e adaptación da normativa básica estatal, a Lei 58/2003, de 17 de decembro, xeral tributaria (LXT) e o Real Decreto 939/2005, de 29 de xullo, polo que se aproba o regulamento xeral de recadación (RXR), nun aspecto moi concreto e específico do procedemento de recadación tributaria: a xestión de aprazamentos e fraccionamentos de pago. É, ademais, a evolución necesaria das actualmente vixentes Normas para a tramitación e resolución de aprazamentos e fraccionamentos de pago de débedas xestionadas polo Servizo de Recadación, aprobadas polo Pleno da Corporación mediante acordo adoptado na súa sesión do 31 de maio de 2013, e que entraron en vigor o día 15 de outubro de 2013 ao publicarse no Boletín Oficial da Provincia número 195, do 14 de outubro de 2013. Dende entón, as ditas Normas modificáronse por acordo do 30 de maio de 2014, para adaptar á normativa SEPA (Zona Única de Pago en Euros) varios modelos de documentos, e por acordo do 28 de maio de 2021, para modificar o contido do artigo 7.2 en relación coas entidades sen ánimo de lucro. Á marxe destas modificacións, a experiencia acumulada na aplicación das Normas durante este tempo aconsella unha revisión e actualización en profundidade, que se pretende con este Regulamento. Resulta necesario para corrixir defectos e omisións das Normas actuais e tamén para a súa adaptación á normativa tributaria básica e ás circunstancias socias e económicas actuais, o que vai incidir en mellorar o procedemento, dando máis posibilidades aos cidadáns, sen que supoña unha diminución dos intereses xerais que defende a administración tributaria neste caso. Con este Regulamento preténdese axilizar os procesos e facer máis accesibles estas facilidades de pago aos contribuíntes que máis o precisan. Resulta proporcional, xa que se trata precisamente de, buscando obxectivos recadatorios, dar o trato máis axeitado a cada tipo de contribuínte, achegándose en cada caso ás súas circunstancias obxectivas. Resulta favorable á seguridade xurídica, xa que trata de clarexar e mellorar a regulación desta materia concreta feita na normativa estatal na que se apoia, pensada en primeiro lugar para a administración estatal e ignorante das peculiaridades da administración local. Resulta transparente, ao facer máis evidentes para todas as partes intervintes os principios fundamentais, os circuítos do procedemento, as posibilidades de actuación en cada caso e as consecuencias desas actuacións. E, finalmente, redundará nunha maior eficiencia administrativa, axilizará procedementos e mellorará as posibilidades de cobro da administración provincial e as facilidades de pago dos contribuíntes. A primeira modificación faise no título da norma, que se simplifica e manifesta expresamente o seu rango formal. Establécense de entrada unha serie de principios xerais arredor dos cales xirará o resto dos preceptos reguladores do procedemento. Modifícanse os prazos máximos de duración dos aprazamentos ou fraccionamentos, tendo en conta factores como o importe das débedas, o esforzo e compromiso de pago e a garantía ofrecida. Elimínanse do texto algunhas regulacións que son susceptibles de sufrir cambios con certa frecuencia e non alteran o núcleo esencial da norma. Así sucede, por exemplo, coa incorporación e tratamento da solicitude na aplicación informática tributaria, as actuacións internas a realizar en determinados supostos, os modelos oficiais a utilizar no procedemento ou o método de avaliación da documentación contable. Estes aspectos pasarán a ser regulados mediante Resolución da Presidencia, o que permitirá unha máis rápida e áxil reacción fronte a calquera necesidade de actualización ou corrección. Reordénase a regulación da documentación que segundo cada suposto debe ser achegada coa solicitude, intentado facer unha enumeración máis clara e comprensible e incorporando a dalgún suposto como o de solicitude con proposta de garantía consistente en fianza persoal solidaria, que carece de regulación incluso na normativa básica estatal. Sinálanse con máis precisión as obrigas dos solicitantes e as consecuencias do seu incumprimento. Regúlanse máis polo miúdo os aspectos relacionados coas garantías, establecendo o contido mínimo do informe de valoración dos bens e relacionando determinados bens que con carácter xeral serán considerados non idóneos para ser aceptados como garantía. Tal como se expón no inicio deste preámbulo, esta norma regula un aspecto parcial e moi concreto do procedemento de recadación tributaria, (regulado primeiramente na LXT, e desenvolvido polo RXR), ademais de non impoñer obrigas relevantes aos seus destinatarios (agás, naturalmente, das que xa impoñen as normas estatais antes citadas) de xeito que, segundo se prevé no parágrafo segundo do apartado 4 do artigo 133 da Lei 39/2015, de 1 de outubro, do procedemento administrativo común das administracións públicas, non é preciso realizar a consulta pública previa regulada no apartado 1 do dito precepto, sen prexuízo do trámite de exposición pública e prazo de alegacións que se abrirá unha vez producida a súa aprobación inicial polo Pleno da Corporación. O presente Regulamento será de aplicación ás solicitudes de aprazamento ou fraccionamento de pago das débedas de dereito público cuxo cobro estea atribuído ao Servizo Central de Recadación da Deputación Provincial da Coruña. Na xestión dos aprazamentos e fraccionamentos respectaranse, seguindo os principios de xerarquía e autonomía normativas, os preceptos aplicables á materia contidos nas seguintes normas: 1. A Lei 58/2003, de 17 de decembro, xeral tributaria, ou norma que a substitúa, respecto das débedas de natureza tributaria.2. A Lei 47/2003, de 26 de novembro, xeral orzamentaria, ou norma que a substitúa, respecto das débedas non tributarias.3. O Real decreto 939/2005, de 29 de xullo, polo que se aproba o Regulamento xeral de recadación, ou norma que o substitúa.4. O presente Regulamento.5. As Resolucións da Presidencia que desenvolvan este Regulamento. A xestión dos aprazamentos e fraccionamentos rexerase polos seguintes criterios, que deberán ser respectados por todos os involucrados na súa tramitación, concesión e execución: 1. As seguintes débedas non poderán ser obxecto de aprazamento ou fraccionamento: a) As multas por infracción da normativa de tráfico e seguridade viaria, no seu período voluntario de pago. b) As débedas concursais e contra a masa. c) As que no momento da presentación da solicitude non sexan esixibles por non estar aprobadas, por estar suspendidas, por non ter iniciado o seu período voluntario de pago ou por calquera outra causa obxectiva que impida a súa esixibilidade no momento da solicitude. d) As que estiveran suspendidas con garantía na tramitación dun recurso ou reclamación e fosen confirmadas total ou parcialmente por resolución firme. e) As incluídas nun aprazamento ou fraccionamento que se denegase ou cancelase con anterioridade debido ao incumprimento das obrigas do debedor. O seu pago inmediato será requisito previo indispensable para o aprazamento ou fraccionamento do resto de débedas, se as houbese.2. O conxunto de solicitudes de aprazamento ou fraccionamento dun mesmo debedor, tanto en trámite como en execución, formarán unha unidade, de xeito que: 1) Para determinar o importe das débedas obxecto de aprazamento ou fraccionamento computaranse o principal, os xuros de mora, as recargas do período executivo e os custos do procedemento, das débedas obxecto da solicitude e das que solicitara e non se resolvera un aprazamento ou fraccionamento, así como o importe dos vencementos pendentes da formalización e aplicación do seu ingreso dos aprazamentos ou fraccionamentos en execución agás que estean garantidos.2) O incumprimento das obrigas do debedor nun dos aprazamentos ou fraccionamentos terá as consecuencias que procedan tamén nos demais.3. O importe conxunto das débedas obxecto de aprazamento ou fraccionamento non poderá ser inferior a cen euros (100,00 €). 4. A solicitude deberá incluír a totalidade das débedas no período executivo esixibles e pendentes de pago no momento da súa presentación.5. O prazo mínimo de duración será de tres (3) meses para os aprazamentos ou de tres (3) fraccións mensuais para os fraccionamentos. Os prazos máximos de duración serán os seguintes: a) Aprazamentos: 1) De débedas de ata tres mil euros (3.000,00 €): seis (6) meses.2) De débedas superiores a tres mil euros (3.000,00 €) sen obriga de achegar garantía ou con dispensa total ou parcial de achegala: doce (12) meses.3) Con garantía: trinta e seis (36) meses. b) Fraccionamentos: 1) De débedas de ata tres mil euros (3.000,00 €): doce (12) fraccións.2) De débedas de ata tres mil euros (3.000,00 €) que inclúan algún concepto de carácter periódico cuxa recadación no período voluntario estea atribuída á Deputación Provincial da Coruña e o debedor solicite simultaneamente ou teña xa en vigor un plan individualizado de pagos que comprenda a totalidade dos conceptos de carácter periódico ao seu nome: vinte e catro (24) fraccións.3) De débedas superiores a tres mil euros (3.000,00 €) e que non superen os dezaoito mil euros (18.000,00 €): vinte e catro (24) fraccións.4) De débedas superiores a dezaoito mil euros (18.000,00 €) sen obriga de achegar garantía ou con dispensa total ou parcial de garantía: corenta e oito (48) fraccións.5) Con garantía: sesenta (60) fraccións.6. Será obrigada a domiciliación bancaria dos vencementos.7. Os vencementos, que nos fraccionamentos terán periodicidade mensual, produciranse en día vinte (20) ou inmediato hábil posterior. Os cargos na conta bancaria realizaranse o día cinco (5) ou seguinte hábil posterior, do mes seguinte ao dos correspondentes vencementos.8. Cando o importe das débedas obxecto de aprazamento ou fraccionamento non exceda de trinta mil euros (30.000,00 €), o debedor non estará obrigado a xustificar as dificultades económico-financeiras de carácter transitorio, que se presumirán pola presentación da solicitude, nin a achegar garantía. Tampouco se esixirá a xustificación das dificultades económico-financeiras cando o debedor fora declarado en concurso de acredores e teña convenio aprobado en vigor, por considerarse que a aprobación do convenio xa acredita suficientemente tanto a existencia das dificultades como a súa transitoriedade. As entidades sen ánimo de lucro que consten debidamente rexistradas como tales no correspondente rexistro público quedarán eximidas, calquera que sexa o importe das débedas para aprazar ou fraccionar, das obrigas de xustificar as dificultades económico-financeiras e de achegar garantía. Será suficiente a acreditación da inscrición no rexistro e a declaración responsable do seu representante legal de que a entidade atravesa por dificultades económico-financeiras de carácter transitorio.9. Cando, por aplicación dos criterios contidos neste artigo, nunha solicitude resulte esixible a achega de garantía e nalgún aprazamento ou fraccionamento en execución do mesmo debedor xa se tivese constituído garantía, o importe a cubrir pola nova garantía será unicamente o das débedas que non estivesen xa garantidas.10. Dende o momento da presentación da solicitude e durante a vixencia do aprazamento ou fraccionamento, o debedor estará obrigado a manterse ao corrente das súas obrigas de pago respecto das débedas de dereito público recadadas polos servizos tributarios da Deputación Provincial da Coruña. O incumprimento desta obriga terá as consecuencias previstas neste Regulamento para o suposto do incumprimento de condicións distintas do pago dos vencementos. Unha vez producida a cancelación ou a non admisión por este motivo, a posterior desaparición da circunstancia que a orixinou non poderá alegarse para a reconsideración da dita cancelación ou non admisión.11. No suposto regulado no apartado 5. b).2) deste artigo, o debedor quedará obrigado a manter o plan individualizado de pagos polo menos durante a vixencia do fraccionamento. O incumprimento desta obriga terá as consecuencias previstas neste Regulamento para o suposto do incumprimento de condicións distintas do pago dos vencementos. Estarán lexitimados para solicitar o aprazamento ou fraccionamento de pago das débedas o debedor obrigado ao pago, sexa como contribuínte ou como cotitular, ou os seus representantes legais ou voluntarios. A estes efectos, considerarase cotitular ao obrigado ao pago que, sen figurar como contribuínte nas cartas de pago das débedas, conste como cotitular dos obxectos tributarios que as orixinaron. Cando o debedor autorice a outra persoa a solicitar no seu nome o aprazamento ou fraccionamento considerarase que a designa como o seu representante a todos os efectos necesarios para a tramitación da solicitude, incluída a recepción das notificacións pendentes relativas ás ditas débedas. Esta representación referirase exclusivamente á condición de debedor e non á de titular da conta bancaria, xa que a domiciliación dos cargos unicamente poderá ser formalizada polo titular da conta ou unha persoa que figure autorizada previamente ante a entidade bancaria, e así o acredite. O herdeiro dun debedor falecido unicamente poderá solicitar o aprazamento ou fraccionamento das débedas do falecido cando estas figuren identificadas como correspondentes á herdanza e acredite a súa condición de herdeiro. O aprazamento ou fraccionamento poderá solicitarse nos prazos seguintes: a) Respecto das débedas no período voluntario, dentro do dito período. b) Respecto das débedas no período executivo, en calquera momento anterior á notificación do acordo de execución dos bens embargados. O prazo de caducidade indicado nos documentos de pago non se terá en conta en relación co prazo de presentación da solicitude nin co importe da débeda obxecto de aprazamento ou fraccionamento. A solicitude poderase presentar en calquera dos lugares e nas formas que se determinen na normativa reguladora do procedemento administrativo común. A solicitude deberá axustarse ao modelo oficial aprobado ao efecto, incluíndo como mínimo os seguintes datos indispensables: 1) Apelidos e nome ou razón social e Número de Identificación Fiscal (NIF) do debedor e, se é o caso, do seu representante.2) Domicilio completo de notificación aos efectos da solicitude.3) Identificación das débedas das que se solicita o aprazamento ou fraccionamento, así como o seu importe principal.4) Data de vencemento do aprazamento ou número de fraccións do fraccionamento, segundo o caso, tendo en conta que son excluíntes un do outro.5) Autorización de domiciliación bancaria dos vencementos e Código Internacional de Identificación Bancaria (IBAN) da conta.6) Lugar e data da solicitude.7) Sinatura do debedor ou do seu representante.8) Sinatura do titular da conta bancaria ou persoa autorizada nela. A presentación da solicitude terá os seguintes efectos: a) Respecto das débedas no período voluntario, a suspensión inmediata do procedemento recadatorio. b) Respecto das débedas no período executivo, a suspensión das actuacións de embargo. Durante a tramitación da solicitude poderase ditar e notificar a providencia de prema, que nese caso terá efectos unicamente se o aprazamento ou fraccionamento resultase arquivado, denegado, non admitido ou cancelado. Non se levantarán os embargos practicados con anterioridade á solicitude, agás que se substitúan por mellores ou máis idóneas garantías.1. Xunto coa solicitude, achegarase con carácter xeral a seguinte documentación: 1) Copia do Documento Nacional de Identidade (DNI) ou equivalente das persoas físicas que interveñan na solicitude (debedor, representante, titular da conta, autorizado na conta, etc.), cando non asinen por medios electrónicos.2) No seu caso, acreditación da representación legal ou voluntaria.3) Cando o solicitante sexa un herdeiro do debedor falecido, acreditación desta condición mediante algún destes documentos: a) Testamento do debedor. b) Escritura de aceptación da herdanza. c) Declaración notarial de herdeiros. d) Certificado de últimas vontades no que conste que o falecido non outorgou testamento, acompañado de copia do libro de familia, certificado actualizado de matrimonio ou equivalente, segundo o caso.4) Cando non estea recollida na propia solicitude, autorización de cargo na conta bancaria, axustada ao modelo oficial aprobado ao efecto e asinada polo titular da conta ou persoa autorizada nela.5) Acreditación da titularidade da conta de cargo. Será suficiente calquera documento emitido pola entidade bancaria no que figure o Código Internacional de Identificación Bancaria (IBAN) e o nome e apelidos ou razón social do titular ou autorizado que asine a autorización de cargo. Non serán válidas a estes efectos as capturas de páxinas web ou de aplicacións móbiles.2. Cando deba xustificarse a existencia de dificultades económico-financeiras de carácter transitorio, achegaranse ademais os seguintes documentos: a) Se o debedor non está obrigado por lei a levar contabilidade: 1. Copia íntegra da declaración do Imposto sobre a renda das persoas físicas (IRPF) correspondente ao último exercicio ou, na súa falta, certificación da Axencia Estatal da Administración Tributaria (AEAT) de non estar obrigado a presentala.2. Se recibe algunha pensión, certificado que acredite o seu importe, expedido polo organismo pagador.3. No seu caso, certificación da prestación por desemprego facendo constar o seu importe, ou de atoparse en situación de demanda de emprego, expedidas polo organismo competente. b) Se o debedor está obrigado por lei a levar contabilidade: 1. Último balance trimestral de comprobación de sumas e saldos, certificado polas persoas que ostenten a súa administración ou representación.2. Copia do Documento Nacional de Identidade (DNI) ou equivalente das persoas que asinen o balance trimestral de comprobación de sumas e saldos, cando non asinen por medios electrónicos.3. Cando deba ofrecerse garantía, achegarase con carácter preferente compromiso de aval bancario ou de certificado de seguro de caución, axustados aos modelos oficiais aprobados ao efecto.4. Cando se ofreza unha garantía distinta de aval ou de seguro de caución, achegaranse, ademais dos enumerados nos apartados 1 e 2 deste artigo, os seguintes documentos: 1) Xustificación da imposibilidade de obter aval ou seguro de caución, consistente en certificados emitidos polo menos por dúas (2) entidades.2. Informe de valoración dos bens ou dereitos ofrecidos como garantía. Non se esixirá cando o ben ofrecido como garantía sexa un inmoble e o debedor xustifique que o seu valor catastral é superior ao importe a garantir, sempre que o dito valor catastral sexa firme na vía administrativa. Cando se ofrezan bens mobles poderá ser substituído pola factura de compra, se ten unha antigüidade máxima de tres (3) meses respecto da data de achega. Nese caso, considerarase como valor dos bens o prezo de compra excluído o Imposto sobre o valor engadido (IVE). 3) Cando os bens ou dereitos ofrecidos como garantía sexan susceptibles de inscrición nalgún rexistro público, achegarase acreditación da súa inscrición, consistente en nota expedida polo rexistro público correspondente, cunha antigüidade máxima dun (1) mes respecto da data da súa achega, que acredite a propiedade e as cargas que puidesen recaer sobre eles.4) No caso de debedores obrigados por lei a levar contabilidade, as contas anuais do último exercicio cerrado e informe de auditoría se existise, e acreditación do seu depósito no Rexistro Mercantil.5. Cando a garantía ofrecida consista en hipoteca inmobiliaria achegaranse, ademais dos enumerados nos apartados 1, 2 e 4 deste artigo, os seguintes documentos: 1) Se algún inmoble ten cargas consistentes en créditos hipotecarios, certificados actualizados emitidos polas entidades financeiras sobre a contía pendente de amortizar.2) No seu caso, detalle da conta de deterioración de valor e información sobre os feitos que motivaron a súa dotación.6. Cando a garantía ofrecida sexa unha hipoteca mobiliaria ou prenda achegaranse, ademais dos enumerados nos apartados 1, 2 e 4 deste artigo, os seguintes documentos: 1) Detalle das características dos bens ou dereitos ofrecidos, relación dos mesmos e lugar onde se atopan.2) Declaración de que os bens ou dereitos ofrecidos non están afectos ou comprometidos a outra garantía.3) No seu caso, detalle da amortización acumulada e das deterioracións de valor que se dotaron.4) Acreditación expedida polo Rexistro de Bens Mobles respecto da inscrición ou non dos bens e das súas cargas, se é o caso.7. Cando a garantía ofrecida consista en fianza persoal e solidaria achegaranse, ademais dos enumerados nos apartados 1, 2 e 4 deste artigo, os seguintes documentos: 1) Xustificación da carencia de bens ou dereitos do debedor que poidan ser ofrecidos como garantía total ou parcial. Deberán achegarse necesariamente certificacións actualizadas do Catastro, do Rexistro da Propiedade e do Rexistro de Bens Mobles.2) Compromiso de fianza, asinado por dúas (2) ou máis persoas físicas ou representantes de persoas xurídicas, e copia do respectivo Documento Nacional de Identidade (DNI) ou equivalente, cando non se asine por medios electrónicos.3) Respecto de cada persoa física fiadora: Declaración correspondente ao último exercicio do Imposto sobre a renda das persoas físicas (IRPF) e, no seu caso, do Imposto sobre o patrimonio.4) Respecto de cada persoa xurídica fiadora: As contas anuais do último exercicio cerrado e informe de auditoría se existise, e acreditación do seu depósito no Rexistro Mercantil.5) Certificacións, cunha antigüidade máxima dun (1) mes respecto da data da súa achega, da Axencia Estatal da Administración Tributaria (AEAT), a Axencia Tributaria de Galicia (ATRIGA) ou organismo competente da Comunidade Autónoma correspondente ao respectivo domicilio fiscal, a Tesourería Xeral da Seguridade Social (TXSS) e o concello do seu domicilio, acreditando que cada un dos fiadores está ao corrente das súas obrigas de pago cos ditos organismos.8. Cando se solicite dispensa total ou parcial de garantía achegaranse, ademais dos enumerados nos apartados 1 e 2 deste artigo, os seguintes documentos: 1) Xustificación da imposibilidade de obter aval ou seguro de caución, consistente en certificados emitidos polo menos por dúas (2) entidades.2) Xustificación da carencia de bens ou dereitos do debedor que poidan ser ofrecidos como garantía ou, se a dispensa é parcial, de non posuír outros distintos dos ofrecidos. Deberán achegarse necesariamente certificacións, cunha antigüidade máxima dun (1) mes respecto da data da súa achega, do Catastro, do Rexistro da Propiedade e do Rexistro de Bens Mobles.3) No caso de debedores obrigados por lei a levar contabilidade, ademais: 1. As contas anuais dos tres (3) últimos exercicios cerrados, xunto co informe de auditoría se existise, e acreditación do seu depósito no Rexistro Mercantil.2. Relación dos bens retirados ou dados de baixa no último exercicio, data da baixa, amortización acumulada e ingreso obtido coa súa venda.3. Inventario físico valorado do inmobilizado correspondente ao último exercicio cerrado.4. Resumo actualizado das altas e baixas de calquera ben integrante do patrimonio do debedor durante os tres (3) últimos exercicios.9. Cando se solicite a adopción de medidas cautelares en substitución da garantía achegaranse, ademais dos enumerados nos apartados 1 e 2 deste artigo, os seguintes documentos: 1) Xustificación de que a achega de garantía resulta excesivamente custosa para a economía do debedor e pon en risco a continuidade da súa actividade económica.2) Descrición da medida cautelar cuxa adopción se propón, de entre as previstas ao efecto na Lei xeral tributaria.3) No caso de debedores obrigados por lei a levar contabilidade, ademais: 1. As contas anuais dos tres (3) últimos exercicios cerrados, xunto co informe de auditoría se existise, e acreditación do seu depósito no Rexistro Mercantil.2. Relación dos bens retirados ou dados de baixa no último exercicio, data da baixa, amortización acumulada e ingreso obtido coa súa venda.3. Inventario físico valorado do inmobilizado correspondente ao último exercicio cerrado.4. Resumo actualizado das altas e baixas de calquera ben integrante do patrimonio do debedor durante os tres (3) últimos exercicios.4) Cando a medida cautelar consista no embargo preventivo de bens ou dereitos: 1. Informe de valoración dos ditos bens ou dereitos, cos requisitos e contido establecidos neste Regulamento.2. Cando os bens sexan susceptibles de inscrición nun rexistro oficial, acreditación da súa inscrición, consistente en nota expedida polo rexistro público correspondente, cunha antigüidade máxima dun (1) mes respecto da data da súa achega, que acredite a propiedade e as cargas que puidesen recaer sobre eles.3. Cando se trate de bens inmobles e algún teña cargas consistentes en créditos hipotecarios, certificado actualizado da entidade financeira sobre a contía pendente de amortizar. Ademais da documentación de achega obrigatoria detallada no artigo anterior, e sen prexuízo da que poida achegar voluntariamente o debedor, a unidade administrativa instrutora do expediente poderá requirir calquera outra información e documentación que estime necesaria para formular a proposta de resolución. En particular, no caso de ofrecemento de garantía consistente en fianza persoal poderá requirirse inventario e acreditación da titularidade dos bens que posúan os fiadores, con indicación das cargas que estean constituídas ou se comprometeron a constituír sobre os mesmos aínda cando non exista anotación no rexistro público correspondente, así como relación de avais ou fianzas concedidos con carácter previo como garantía doutras obrigas, e aínda non cancelados.1. Cando se requira informe de valoración de bens ou dereitos, deberá estar elaborado por empresa ou profesional especializado e independente e cunha antigüidade máxima de seis (6) meses respecto da data de achega. Poderá esixirse una antigüidade menor cando así o aconselle a natureza dos bens ou dereitos. No caso de informes de valoración cunha antigüidade superior a seis (6) meses e inferior a dous (2) anos, será necesaria e suficiente unha actualización do mesmo. Cando exista un rexistro de empresas ou profesionais especializados na valoración dun determinado tipo de bens, o informe de valoración deberá efectuarse necesariamente por unha empresa ou profesional inscrito nel. As solicitudes nas que o informe de valoración non cumpra este requisito serán denegadas. O informe de valoración non poderá estar sometido a ningún condicionante. Se contivese advertencia de calquera tipo que impida ou dificulte o coñecemento exacto da valoración efectuada, a solicitude será denegada.2. O informe de valoración dun ben inmoble axustarase ao seguinte contido mínimo: 1) Solicitante do informe e finalidade.2) Métodos ou criterios utilizados.3) Identificación e localización do ben, incluíndo a identificación rexistral e catastral.4) Comprobacións e documentación.5) Análise de mercado, sinalando: 1. As características do segmento do mercado inmobiliario relativo aos bens comparables ao que sexa obxecto de valoración, cando exista.2. As diferenzas apreciadas entre o valor de mercado ao tempo da taxación e o valor hipotecario, que terá en conta a evolución previsible tanto do ben como do mercado durante o período de vixencia da garantía, así como as expectativas de oferta/demanda e de revalorización.6) Descrición urbanística, na que se indicará: 1. O grao de adecuación das características físicas do ben para o uso ao que estea destinado.2. A súa vinculación á normativa e planificación urbanística vixente.3. Se está suxeito a algún tipo de protección urbanística ou histórica.7) Réxime de protección, tenencia e ocupación, indicando e valorando: 1. O estado de ocupación do inmoble así como as súas características e vixencia.2. Se está afectado a algún tipo de explotación económica.3. Se existe algún tipo de gravame ou limitación, xa sexa de natureza real, legal, urbanística ou de protección pública do ben. Nestes casos indicará expresamente estes feitos e a cuantificación da súa afección sobre o valor. No caso de ocupación por arrendamento, deberá achegarse o contrato subscrito.8) Datos e cálculo dos valores técnicos.9) Valores de taxación, entendendo como tal: 1. O valor de mercado do ben ao tempo de elaborar a taxación.2. O seu valor sustentable no tempo, determinado por unha valoración prudente da posibilidade futura de executar o ben a través dos procedementos de alleamento, e que teña en conta as perspectivas de mantemento do valor durante o período de vixencia da garantía.10) Data de emisión, caducidade e sinaturas.11) Documentación anexa ao informe. A presentación dun informe de valoración de bens inmóbeis que non se adecúe no seu contido ao disposto neste apartado poderá producir a denegación da solicitude presentada, motivada nas carencias que se poñan de manifesto tralo estudo do dito informe.1. A solicitude de aprazamento ou fraccionamento realizada con carácter subsidiario a un recurso terá efectos suspensivos, aínda que non se continuará a súa tramitación ata a resolución do recurso.2. Cando se acorde a suspensión dalgunha débeda incluída nunha solicitude de aprazamento ou fraccionamento, actuarase como segue: a) Se o acordo se produce antes de resolverse o aprazamento ou fraccionamento excluirase a dita débeda e tramitarase a solicitude polas débedas restantes se as houbese. b) Se o acordo é posterior á resolución de concesión, cancelarase o expediente e tramitarase de novo a solicitude coas débedas restantes se as houbese, mantendo os efectos da data da solicitude. Na nova resolución que se dite farase referencia á exclusión e ao motivo polo que se fixo.3. Se antes de resolverse o aprazamento ou fraccionamento se presentase unha solicitude de compensación de débedas incluídas nel suspenderanse as débedas, pero non se continuará a súa tramitación ata que remate o procedemento de compensación. Se non quedasen débedas pendentes, arquivarase a solicitude por perda de obxecto, sen necesidade de comunicación ao debedor. Se con posterioridade á concesión dun aprazamento ou fraccionamento se solicitase a compensación dunha débeda incluída nel, considerarase que se formula tamén unha solicitude de modificación das condicións acordadas e actuarase segundo se establece para o dito suposto.1. Cando se comprobe a existencia dalgún defecto corrixible en relación co contido indispensable da solicitude ou coa documentación obrigatoria, requirirase ao debedor para que o emende, coa advertencia das consecuencias de non atender debidamente o requirimento, que serán as seguintes: a) A falta de contestación determinará o arquivo da solicitude sen máis trámite, considerándose non presentada. b) A contestación sen corrixir a totalidade dos defectos suporá a denegación da solicitude. c) Se non se emendan os defectos relativos á identidade ou lexitimación das persoas que interveñen na solicitude ou á conta bancaria de cargo, arquivarase a solicitude sen máis trámite e considerarase non presentada.2. A documentación complementaria será requirida ao debedor coa advertencia de que a falta de contestación ao requirimento ou a súa atención defectuosa poderá ter como consecuencia a denegación da solicitude.3. Non se formulará requirimento cando os defectos apreciados se refiran a datos ou documentos que xa posúa a Deputación e na solicitude se faga referencia suficiente ao procedemento ou expediente no que figuren.4. Cando a solicitude non comprenda a totalidade das débedas pendentes no período executivo, incorporaranse de oficio e requirirase ao debedor para que achegue xustificantes de pago se os posúe. No caso de que os achegue no prazo, excluiranse as débedas pagadas e tramitarase o expediente polas restantes. Se non contesta ao requirimento no prazo, ou facéndoo non achega os xustificantes, o expediente tramitarase pola totalidade das débedas incorporadas. As débedas cargadas na aplicación informática tributaria directamente no período executivo por terse feito por outra entidade pública a súa recadación no período voluntario non se terán en conta a estes efectos ata que teñan notificada a providencia de prema.5. Cando a solicitude non identifique debidamente cada unha das débedas para aprazar ou fraccionar, senón que se limite a facer unha referencia xenérica, considerarase que comprende a totalidade das débedas pendentes de pago, tanto no período voluntario como no período executivo. Se a referencia é a un expediente executivo, entenderase que a solicitude comprende a totalidade das débedas pendentes de pago no período executivo, estean ou non no dito expediente.6. Se a solicitude propón condicións que resulten contrarias ou incompatibles coas establecidas neste Regulamento, o expediente tramitarase axustándose ás condicións establecidas neste, sen necesidade de formular requirimento para a emenda da solicitude. No entanto, se a solicitude tivese outros defectos que emendar poderase incluír no correspondente requirimento a advertencia da modificación das condicións propostas polo debedor. En calquera caso, na resolución farase indicación destas modificacións e dos motivos polos que se fixeron. Examinarase o cumprimento das obrigas tributarias do debedor, especialmente as relativas a outros aprazamentos ou fraccionamentos solicitados con anterioridade. Teranse en conta as circunstancias que poidan indicar a existencia de dificultades estruturais, a falta de viabilidade da actividade económica ou a utilización indebida desta facilidade de pago, particularmente nas solicitudes presentadas sistematicamente, de prazos longos, con dispensa total ou parcial de garantías. A reiteración de solicitudes de aprazamento ou fraccionamento de débedas de carácter periódico considerarase unha proba da existencia de dificultades económicas de carácter estrutural. Entenderase que se produce esta reiteración cando se presenten tres (3) veces consecutivas, aínda que se refiran a conceptos distintos. Cando corresponda, avaliarase a existencia das dificultades económico-financeiras transitorias do debedor mediante a análise da documentación obrigatoria e, no seu caso, a complementaria achegada polo debedor voluntariamente ou previo requirimento. Cando a exame da documentación achegada conclúa que a actividade económica do debedor ten moi difícil viabilidade, sen capacidade de xeración de ingresos para atender as obrigas derivadas da concesión do aprazamento ou fraccionamento, entenderase que as dificultades económico-financeiras do debedor son de carácter estrutural. Ata a formulación da proposta de resolución, o debedor poderá realizar pagos parciais a conta, que se aplicarán a minorar o importe das débedas que sinale expresamente ou, no seu defecto, seguindo a norma xeral de imputación de pagos no procedemento de recadación. Liquidaranse e esixiranse os xuros de mora que procedan segundo o establecido neste Regulamento. Cando a resolución da solicitude poida verse demorada como consecuencia da complexa tramitación do expediente, a unidade administrativa instrutora poderá establecer un calendario provisional de pagos ata que se emita a proposta de resolución. O calendario será notificado ao debedor, indicando a causa que o motiva e as consecuencias do seu incumprimento. Advertiráselle que ao tratarse dun acto de trámite non cabe interpor recurso ou reclamación algunha. Estes pagos consideraranse pagos parciais a conta. O seu importe aplicarase ás débedas incluídas na solicitude, de maior a menor antigüidade, seguindo a norma xeral de imputación de pagos no procedemento de recadación. Liquidaranse e esixiranse os xuros de mora que procedan segundo o establecido neste Regulamento. O incumprimento do calendario suporá a denegación da solicitude por incumprimento de obrigas distintas do pago dos vencementos, coas consecuencias previstas neste Regulamento para ese suposto.1. Cando se ofreza garantía, unha vez recibida a documentación requirida o expediente pasará ao dispor da Vicetesourería, que emitirá o correspondente informe de admisibilidade, suficiencia e idoneidade segundo se establece neste Regulamento. Cando o exame da garantía presente especial complexidade, a Vicetesourería poderá requirir o asesoramento dos servizos técnicos e xurídicos da Deputación Provincial da Coruña que resulten axeitados en cada caso.2. Cando se ofreza como garantía unha fianza persoal, comprobarase que as persoas fiadoras están ao corrente das súas obrigas de pago respecto dos ingresos de dereito público xestionados pola Deputación Provincial da Coruña e que nos últimos catro (4) anos non se teña seguido contra elas ningún procedemento de prema polos servizos tributarios da Deputación Provincial da Coruña. Se algunha delas non cumprise estes requisitos proporase o rexeitamento da garantía por non idónea e a denegación do aprazamento ou fraccionamento.1. Cando o debedor solicite a dispensa total ou parcial da obriga de achegar garantía, elaborarase informe sobre a comprobación das circunstancias precisas para obter a dita dispensa, especialmente a inexistencia ou insuficiencia de bens e dereitos susceptibles de ser ofrecidos como garantía. Se do informe se desprendese a existencia de bens ou dereitos que poidan ser ofrecidos como garantía total ou parcial requirirase ao debedor para que os ofreza, advertíndolle das seguintes consecuencias: a) Se o requirimento é atendido no seu prazo, continuarase a tramitación na forma establecida para os supostos de aprazamento ou fraccionamento con garantía ou con dispensa parcial, segundo que os bens sexan ou non suficientes para garantir totalmente o aprazamento ou fraccionamento. b) Se o requirimento non é atendido no seu prazo ou non se considerase suficientemente xustificada a imposibilidade de achegar a garantía, proporase a denegación das solicitudes de dispensa e de aprazamento ou fraccionamento.2. Concedido un aprazamento ou fraccionamento con dispensa total ou parcial de garantía, calquera acto que implique a distribución de beneficios durante a vixencia do aprazamento ou fraccionamento requirirá previamente a comunicación á Deputación Provincial da Coruña e a constitución de garantía. De producirse a comunicación polo debedor, requiriráselle para que proceda á formalización da garantía nos mesmos termos e prazos previstos con carácter xeral e coas mesmas consecuencias que no caso de falta de formalización. A falta de comunicación previa á distribución de beneficios, a desatención ao requirimento para a constitución de garantía ou a distribución de beneficios sen constituír previamente a garantía terán as consecuencias previstas neste Regulamento para os supostos de incumprimento de obrigas distintas do pago dos vencementos. Cando o debedor solicite a adopción de medidas cautelares en substitución da garantía, a solicitude tramitarase coas especialidades que se indican de seguido: 1. Comprobarase que concorren as seguintes circunstancias: 1) Que non exista expediente executivo aberto a nome do debedor.2) Que o debedor xustificou suficientemente que a achega de garantía resulta excesivamente custosa para a súa economía e pon en risco a continuidade da súa actividade económica.3) Que, existindo dificultades económico-financeiras de carácter transitorio, non se aprecien dificultades futuras de carácter estrutural que poidan desembocar nunha situación concursal.4) Que a medida cautelar ofrecida sexa algunha das previstas ao efecto na Lei xeral tributaria. Se non se da algunha das circunstancias sinaladas, formularase proposta de denegación da solicitude de adopción de medidas cautelares e do aprazamento ou fraccionamento.2. A Vicetesourería valorará a idoneidade e a suficiencia xurídica e económica da medida cautelar proposta e emitirá informe ao respecto, que terá carácter vinculante.3. A Presidencia concederá ou denegará, de forma motivada e no mesmo acto, tanto a solicitude de adopción de medidas cautelares como a do aprazamento ou fraccionamento.4. Emitida resolución que inclúa a adopción de medidas cautelares, levaranse a cabo polas unidades administrativas competentes as actuacións necesarias para a súa efectiva adopción. En concreto, cando a medida cautelar consista no embargo preventivo de bens ou dereitos inscritibles nun rexistro público, o órgano competente expedirá mandamento de embargo no que deixará constancia das circunstancias polas que se adopta a medida cautelar e da advertencia expresa de que o embargo preventivo terá vixencia ata que se cancele ou se converta en definitivo dentro do procedemento de prema. O mandamento de embargo preventivo será entregado ao solicitante para que, no prazo de dous (2) meses dende a entrega, proceda á súa inscrición no rexistro público e achegue nota, expedida polo dito rexistro, acreditativa da inscrición. Cando proceda a cancelación do embargo preventivo, o órgano competente expedirá mandamento de cancelación que se entregará ao debedor para que proceda á súa presentación no rexistro público.5. Os gastos que por honorarios profesionais, taxas ou outros conceptos orixinen tanto a adopción como a cancelación da medida cautelar correrán por conta do debedor.6. No suposto de incumprimento do aprazamento ou fraccionamento, a medida cautelar adoptada será convertida en definitiva no procedemento de prema. Os requirimentos aos que se fai referencia neste Regulamento deberán ser atendidos no prazo improrrogable de quince (15) días hábiles, contados dende o seguinte ao de recepción da notificación. A falta de atención dentro do prazo ou a atención defectuosa terán as consecuencias que se sinalan en cada caso. Con carácter xeral, e agás que se indique expresamente outra cousa na solicitude, os requirimentos serán dirixidos ao debedor, ao domicilio sinalado nela ou, no seu defecto, ao seu domicilio fiscal.1. Unha vez realizados os trámites previos necesarios, formularase proposta de resolución. Se o debedor solicitou a adopción de medidas cautelares en substitución da garantía, incluirase na proposta o pronunciamento motivado sobre a súa concesión ou denegación.2. A proposta de concesión respectará os seguintes criterios: 1) Poderá sinalar, de forma motivada, condicións e prazos distintos dos propostos polo debedor, para que se axusten ao que se establece neste Regulamento.2) Cando se propoña a concesión de dispensa parcial de garantías, deberá facerse constar que a garantía que se constitúa quedará afecta ao pago da totalidade das débedas do aprazamento ou fraccionamento.3) Cando unha solicitude inclúa débedas tanto no período voluntario como no período executivo, os vencementos correspondentes ás débedas no período executivo deberán ser anteriores aos das débedas no período voluntario.3. Proporase a denegación nos supostos nos que así se establece neste Regulamento e, particularmente, nos seguintes casos: a) Cando non se aprecie a existencia de dificultades económico-financeiras ou estas sexan de carácter estrutural. b) Cando a solicitude inclúa débedas incluídas en expediente executivo e o debedor teña outros aprazamentos ou fraccionamentos en trámite ou xa concedidos, por supor o incumprimento previo polo debedor do seu deber de manterse ao corrente das obrigas de pago coa Deputación Provincial da Coruña, motivo polo que ademais serán denegados ou cancelados, segundo o seu estado de tramitación, os ditos aprazamentos ou fraccionamentos. c) Cando o debedor non xustifique a imposibilidade de ofrecer aval bancario ou certificado de seguro, ou desatenda un requirimento de achega de garantía. d) Cando a garantía ofrecida fora anteriormente rexeitada por falta de idoneidade ou por insuficiencia económica ou xurídica.1. A resolución que conceda o aprazamento ou fraccionamento conterá, entre outras, as seguintes indicacións: 1) Apelidos e nome ou razón social do debedor, e o seu Número de Identificación Fiscal (NIF). 2) Identificación das débedas obxecto do aprazamento ou fraccionamento.3) Código Internacional de Identificación Bancaria (IBAN) da conta de domiciliación dos vencementos e os apelidos e nome ou razón social e Número de Identificación Fiscal (NIF) do seu titular.4) Calendario de vencementos.5) Antecedentes e normativa que serven como fundamento da decisión adoptada.6) Cando se concedan aprazamentos ou fraccionamentos en condicións distintas ás solicitadas polo debedor, os motivos para facelo así. 7) Que o cálculo dos xuros realizouse segundo os tipos vixentes á data da proposta de resolución, sen prexuízo do novo cálculo que proceda na última fracción, en función das modificacións que poidan introducir as leis de orzamentos xerais do estado.8) Que o debedor dispón dun prazo improrrogable de quince (15) días hábiles, contados dende o seguinte ao de recepción da notificación, para regularizar o pago dos vencementos que estean caducados á data de notificación, para o que as oficinas tributarias de asistencia ao contribuínte facilitaranlle a información que precise.9) As demais condicións que se estimen oportunas para asegurar o pago efectivo no prazo máis breve posible e para garantir a preferencia da débeda aprazada ou fraccionada, así como o correcto cumprimento das obrigas do debedor.10) Consecuencias do incumprimento das obrigas do debedor, tanto as referidas ao pago dos vencementos como das demais que establece este Regulamento.11) Cando se deba constituír garantía, prazo para acreditar a súa constitución e consecuencias de non facelo.12) No caso de debedores en concurso de acredores, advertencia de que se o concurso remata en liquidación, as débedas post-concursais pasarán a considerarse débedas contra a masa, polo que o aprazamento ou fraccionamento concedido será cancelado automaticamente sen necesidade de comunicación ao debedor.13) Cando se conceda dispensa total ou parcial de garantía, a resolución incluirá ademais a advertencia de que o debedor quedará obrigado a comunicar á Deputación Provincial da Coruña calquera variación económica ou patrimonial que lle permita achegar garantía, e de que calquera acto que implique a distribución de beneficios requirirá previamente a comunicación á Deputación Provincial da Coruña e a constitución de garantía.2. A resolución denegatoria motivarase adecuadamente segundo as circunstancias de cada caso, e conterá necesariamente as seguintes indicacións e advertencias: 1) Respecto das débedas no período voluntario, a obriga de pagalas no prazo establecido no artigo 62.2 da Lei xeral tributaria, que se iniciará coa notificación da resolución, e as consecuencias do incumprimento da obriga anterior ou da presentación dunha nova solicitude de aprazamento ou fraccionamento destas débedas no dito prazo de pago.2) Respecto das débedas no período executivo, a inmediata iniciación ou continuación do procedemento de prema.3) Que se liquidarán os xuros de mora que procedan conforme co que se establece neste Regulamento.3. A resolución que resolva a non admisión da solicitude indicará os antecedentes e a normativa que serven como base da decisión adoptada, os motivos e as consecuencias.4. A resolución indicará, en todo caso, os recursos que poden interporse contra ela, os prazos establecidos para facelo e os órganos aos que deben dirixirse.1. Con carácter xeral, e agás que se indique expresamente outra cousa na solicitude, a notificación da resolución irá dirixida ao debedor ao domicilio sinalado nela ou, no seu defecto, ao seu domicilio fiscal. A notificación deberá efectuarse no prazo máximo de seis (6) meses dende a presentación da solicitude. Transcorrido o dito prazo sen que se notifique a resolución, o debedor poderá entender denegada a solicitude aos efectos de interpor o correspondente recurso de reposición.2. A notificación da proposta de resolución nos casos de xestión presencial terá os mesmos efectos que a notificación da resolución, agás que se dite e notifique posteriormente unha resolución con contido distinto. Producirase a non admisión da solicitude nos seguintes supostos: a) Cando sexa reiterativa doutra anterior denegada ou non admitida e non conteña modificación substancial respecto dela, en particular cando se considere que a reiteración ten por finalidade dilatar, dificultar ou impedir o desenvolvemento normal da xestión recadatoria. Entenderase que se persegue finalidade dilatoria, entre outros supostos, cando a nova solicitude se presente sen acompañar toda a documentación obrigatoria necesaria que fora debidamente requirida e non achegada ao tramitar a solicitude anterior. b) Cando se presente despois de terse producida a notificación do acordo de execución de bens embargados. c) Cando inclúa débedas que non poidan ser obxecto de aprazamento ou fraccionamento segundo se establece neste Regulamento. A non admisión producirase respecto das ditas débedas, continuándose a tramitación polas restantes, se as houbese. d) Cando o debedor concursado non xustifique o pago das débedas cualificadas como concursais privilexiadas ou contra a masa, unha vez requirido para facelo. A non admisión da solicitude determinará que a mesma se teña por non presentada a todos os efectos. Advertida a existencia dunha causa de non admisión, a unidade instrutora do expediente levantará de inmediato a suspensión das débedas afectadas por dita causa. A resolución de non admisión notificarase ao debedor, advertíndolle das súas consecuencias e da posibilidade de interpor recurso de reposición contra a mesma. O debedor poderá desistir do aprazamento ou fraccionamento en calquera momento efectuando o pago da totalidade das débedas incluídas nel. Se non se emitiu resolución, procederase ao arquivo da solicitude sen necesidade de comunicación ao debedor. Se xa se emitiu resolución, considerarase un pago anticipado. A desistencia sen pago será posible unicamente antes da notificación da resolución. Suporá o arquivo da solicitude, que se considerará non presentada. Non será necesaria a comunicación ao debedor. Liquidaranse os xuros que procedan en cada suposto, conforme co establecido neste Regulamento.1. O arquivo da solicitude nos supostos contemplados neste Regulamento terá as consecuencias seguintes: 1) O levantamento da suspensión das débedas.2) A continuación do procedemento recadatorio.3) A solicitude considerarase non presentada.2. Agás nos supostos nos que se establece expresamente o contrario neste Regulamento, o arquivo será comunicado ao debedor para os únicos efectos informativos, sen que poida ser obxecto de recurso.1. Se unha vez concedido un aprazamento ou fraccionamento o debedor solicitase unha modificación das súas condicións, a dita solicitude non suspenderá a execución do aprazamento ou fraccionamento xa concedido.2. Se a modificación é concordante co establecido neste Regulamento, procederase á anulación do aprazamento ou fraccionamento inicialmente concedido e á tramitación dun novo expediente, mantendo os efectos da suspensión realizada como consecuencia da primeira solicitude. No entanto, cando a modificación consista na ampliación da débeda obxecto de aprazamento ou fraccionamento tramitarase un novo expediente pola débeda ampliada, sen anular o expediente inicial.3. A modificación terá efectos dende a data de notificación da nova resolución e estará condicionada, no seu caso, á achega ou actualización da garantía.4. Calquera modificación das condicións do aprazamento ou fraccionamento deberá ter en conta que, consideradas en conxunto as condicións do aprazamento ou fraccionamento inicialmente concedido e as do novo, non poderán superar as limitacións establecidas neste Regulamento respecto do número total de fraccións ou do tempo máximo de aprazamento ou fraccionamento.5. A solicitude de modificación da conta de cargo deberá materializarse nun documento axustado ao modelo oficial de autorización de cargo na conta aprobado ao efecto, e cos mesmos requisitos. Deberá presentarse cunha antelación mínima de cinco (5) días respecto da data de vencemento na que se pretenda que comece a ter efectos. Non será preciso ditar resolución de aceptación desta modificación.1. Calquera escrito do debedor no que manifeste a súa desconformidade coa resolución adoptada ou coa cancelación do aprazamento ou fraccionamento cualificarase como recurso de reposición. Cando no mesmo escrito o debedor propoña unha modificación substancial das condicións propostas na solicitude anterior, considerarase que presenta unha solicitude de aprazamento ou fraccionamento con carácter subsidiario á interposición do recurso, e actuarase segundo se establece neste Regulamento para ese suposto.2. A solicitude que comprenda débedas incluídas nunha solicitude denegada ou non admitida por un motivo distinto ao incumprimento das obrigas do debedor tramitarase unicamente se desapareceron as causas polas que se produciu a denegación ou non admisión. Se aínda persisten, a solicitude non será admitida, por reiterativa.3. O prazo de pago aberto pola notificación dunha resolución denegatoria de aprazamento ou fraccionamento de débedas no período voluntario terá efectos exclusivamente para o dito pago. Se o debedor solicitase de novo nese prazo o aprazamento ou fraccionamento desas débedas, a solicitude considerarase presentada no período executivo agás que non estivese aínda rematado o período voluntario orixinal das ditas débedas. A liquidación e esixencia dos xuros de mora nos aprazamentos e fraccionamentos levarase a cabo segundo o establecido no Regulamento xeral de recadación, coas especialidades que se regulan nos artigos seguintes.1. Nas desistencias, nas cancelacións e nos pagos parciais a conta, os xuros de mora liquidaranse polos seguintes períodos: 1) Respecto das débedas cuxo período voluntario non estivese rematado á data da desistencia ou pago, non se liquidarán.2) Respecto das débedas que estiveran no período voluntario na data da solicitude pero xa tivera rematado o dito período na data da desistencia ou pago, ou coa recarga do período executivo do cinco por cento (5%) ou do dez por cento (10%), calcularanse dende o día seguinte ao de finalización do período voluntario ata a data da desistencia, da cancelación ou do pago. Notificaranse ao debedor para o seu pago nos prazos sinalados no artigo 62.2 da Lei xeral tributaria. No entanto, cando sexa factible poderanse incluír os xuros no importe a pagar que se calcule.3) Respecto das débedas con recarga do período executivo do vinte por cento (20%), liquidaranse e esixiranse no procedemento recadatorio ordinario, simultaneamente coas débedas que os orixinaron.2. Nas denegacións, os xuros de mora liquidaranse polos seguintes períodos: 1) Respecto das débedas cuxo período voluntario non estivese rematado á data de notificación da resolución de denegación, non se esixirán.2) Respecto das débedas que estiveran no período voluntario na data da solicitude pero xa tivera rematado o dito período na data de notificación da resolución de denegación, ou coa recarga do período executivo do cinco por cento (5%) ou do dez por cento (10%): a. Se o pago se realiza no prazo concedido na resolución, calcularanse dende o día seguinte ao de finalización do período voluntario ata a data do pago. b. Se non se realiza o pago no prazo concedido na resolución de denegación, calcularanse dende o día seguinte ao de finalización do período voluntario ata a data na que remate o dito prazo. Notificaranse ao debedor para o seu pago nos prazos sinalados no artigo 62.2 da Lei xeral tributaria.3) Respecto das débedas coa recarga do período executivo do vinte por cento (20%), liquidaranse e esixiranse no procedemento recadatorio ordinario, simultaneamente coas débedas que os orixinaron.3. Cando o debedor manifeste a súa intención de aboar anticipadamente o importe pendente do aprazamento ou fraccionamento concedido, facilitaráselle unha carta de pago de validez limitada que incluirá o dito importe e os xuros de mora, que se calcularán dende o día seguinte ao de finalización do período voluntario de cada débeda ata a data de emisión da carta de pago.4. Pola Presidencia da Deputación poderanse establecer límites mínimos de importes para liquidar e esixir os xuros de mora regulados neste artigo.1. No caso de débedas tributarias, o tipo de xuro será o previsto no artigo 26.6 da Lei xeral tributaria. Para as débedas non tributarias, o tipo de xuro será o previsto no artigo 17 da Lei 47/2003, xeral orzamentaria.2. Cando algún vencemento coincida nun período para o que aínda non estea fixado o tipo oficial de xuro, aplicaráselle o último tipo fixado. Unha vez vixente o tipo oficial que corresponda a ese período, calcularanse de novo automaticamente os xuros de mora no último vencemento, se aínda non se produciu.1. Cando se deba constituír garantía, consistirá preferentemente en aval solidario emitido por entidade de crédito ou sociedade de garantía recíproca, ou en certificado de seguro de caución. Cando se xustifique a imposibilidade de achegar este tipo de garantía, poderá substituírse por hipoteca, prenda, fianza persoal ou algunha outra que se considere idónea e suficiente.2. A garantía deberá cubrir: a) Respecto das débedas no período voluntario, o seu principal, os xuros de mora xerados no aprazamento ou fraccionamento e un vinte e cinco por cento (25%) da suma das dúas partidas. b) Respecto das débedas no período executivo, o seu principal, as recargas do período executivo, os xuros de mora xerados no aprazamento ou fraccionamento e un cinco por cento (5%) da suma das tres partidas.3. A garantía deberá formalizarse conforme á súa natureza xurídica e co alcance, forma e contido que resulte das normas de dereito civil, mercantil ou administrativo, segundo proceda. Cando os bens ou dereitos ofrecidos como garantía estean inscritos nun rexistro público, os documentos de formalización e de aceptación da garantía inscribiranse tamén no dito rexistro. Cando a garantía consista en hipoteca ou prenda, deberá ser formalizada en documento público e inscrita unilateralmente polo debedor. A garantía consistente en fianza persoal deberá ser formalizada necesariamente nun documento público. Os gastos derivados da formalización e inscrición da garantía, da súa aceptación e da súa liberación correrán en todo caso por conta do debedor.4. No suposto de concesión de dispensa parcial de garantía, a que se constitúa quedará afecta ao pago da totalidade das débedas do aprazamento ou fraccionamento.5. A garantía terá vixencia ata que a Deputación Provincial da Coruña acorde a súa cancelación. Cando se ofreza garantía, a Vicetesourería comprobará: 1) A súa admisibilidade e suficiencia xurídica e económica.2) A súa idoneidade dende a perspectiva da súa execución e da capacidade para asegurar o cobro das débedas que debe garantir. O resultado desta comprobación plasmarase no correspondente informe, coas seguintes consecuencias: a) Se é positivo, continuarase coa tramitación do expediente. b) Se é negativo por considerala non admisible ou non idónea, formularase proposta de denegación da solicitude de aprazamento ou fraccionamento. c) Se é negativo por considerala insuficiente xurídica ou economicamente, requirirase ao debedor para que corrixa a insuficiencia, coa advertencia de que se non o fai no prazo de contestación ao requirimento proporase a denegación da solicitude de aprazamento ou fraccionamento. Se o debedor atende o requirimento, a Vicetesourería emitirá novo informe. No caso de que este volvese a ser negativo, formularase proposta de denegación da solicitude. Se fose positivo, continuarase a tramitación do expediente.1. No caso de ofrecemento de garantía distinta ao aval ou certificado de seguro, se a imposibilidade de obtención destes non estivese suficientemente xustificada requirirase ao debedor para que o faga, coa advertencia de que se non atende debidamente o requirimento proporase a denegación da solicitude.2. Cando, deducidas as cargas, a valoración do ben ou dereito ofrecido resultase insuficiente para garantir o aprazamento ou fraccionamento, requirirase ao debedor para que achegue garantía complementaria ou acredite a imposibilidade de achegala, nos mesmos termos e cos mesmos efectos previstos para os casos de dispensa de garantías.3. Se como consecuencia de anulacións, compensacións ou pagos realizados antes da formulación da proposta de resolución o importe das débedas obxecto de aprazamento ou fraccionamento pasase a ser inferior ao límite establecido neste Regulamento para a esixencia de garantía, continuarase a tramitación do expediente sen a dita esixencia.1. Polas súas características intrínsecas ou as limitadas posibilidades da súa execución, certos tipos de bens e dereitos non reúnen, en principio, as condicións mínimas de idoneidade e suficiencia xurídica ou económica para poder ser admitidos como garantía dos aprazamentos ou fraccionamentos. O informe da Vicetesourería neses casos deberá ser negativo con carácter xeral. No entanto, poderá excepcionalmente admitilos como garantía cando considere que reúnen as condicións mínimas indicadas. En calquera caso, o informe deberá estar debidamente motivado con referencia ás concretas circunstancias do expediente.2. Os bens e dereitos que, en principio, non se admitirán como garantía dos aprazamentos ou fraccionamentos son os seguintes: a) Bens e dereitos con cargas previas. b) Bens inmobles rústicos, agás que na valoración achegada, tendo en conta especialmente a análise de mercado, a localización e o valor de execución, poida considerarse garantida suficientemente a débeda. c) Vehículos e transportes non comerciais, agás que teñan un valor actualizado no mercado de segunda man que asegure un importe mínimo executable do trescentos por cento (300%) do importe a garantir. d) Instalacións e montaxes fixas que se atopen indisolublemente unidas a naves ou centros de explotación ou traballo. e) Maquinaria específica, agás que sexa de alto valor, non deseñada a medida e exista un mercado de segunda man cunha demanda solvente e áxil que facilite a súa execución. f) Existencias e materias primas, así como produtos en curso, exceptuando xoias e materias preciosas que sexan suficientemente individualizables. g) Bens mobles dotados dun alto grao de obsolescencia física ou técnica, tales como aparellos electrónicos e tecnolóxicos, bens de uso continuo, etc. h) Prendas sobre valores ou accións de entidades para os que non exista un mercado de negociación secundario oficial que asegure de maneira rápida e efectiva a súa execución. i) Obras de arte, agás que se achegue informe de valoración emitido por empresa de recoñecida solvencia no sector detallando a concorrencia dun mercado no que poder executalas. j) Bens incluídos no patrimonio histórico ou cultural do Estado ou as comunidades autónomas ou bens inscritos no Rexistro de Bens de Interese Cultural (BIC), agás que conten con permiso de venda emitido polo organismo competente e se achegue informe de valoración emitido por empresa de recoñecida solvencia no sector detallando a concorrencia dun mercado no que poder executalos. k) Participacións inferiores ao sesenta e cinco por cento (65%) en comunidades pro indiviso do pleno dominio de calquera elemento patrimonial. l) Dereito de aproveitamento por quenda de inmobles. m) Dereitos reais limitados. No caso de ofrecerse tamén os bens sobre os que pesan tales limitacións, valoraranse detidamente as posibilidades de execución. No caso de dereitos de superficie, para consideralos admisibles como garantía deberán estar valorados en mais do douscentos por cento (200%) do importe a garantir.4. Tampouco se admitirá como garantía, con carácter xeral, a anotación de embargo practicada no procedemento de prema sobre bens ou dereitos do debedor. No seu lugar esixirase a constitución de hipoteca ou prenda sobre os ditos bens ou dereitos ou sobre outros que reúnan as condicións necesarias. No entanto, poderase admitir excepcionalmente cando concorran as seguintes circunstancias: 1) Que o valor dos bens ou dereitos cubra suficientemente o importe a garantir.2) Que a constitución de garantía resulte excesivamente custosa, debendo o propio debedor achegar a proba diso.3) Que consten anotadas no rexistro público correspondente, con posterioridade á data da anotación do embargo, outras cargas sobre o dito ben ou dereito. A garantía deberá formalizarse e, no seu caso, inscribirse no correspondente rexistro público, no prazo de dous (2) meses contados dende o día seguinte á data de notificación da resolución de concesión do aprazamento ou fraccionamento, cuxa eficacia estará condicionada á formalización da garantía. Excepcionalmente, o dito prazo poderá ser prorrogado como máximo por un (1) mes máis previa solicitude xustificada do debedor. A prórroga acordarase mediante resolución da Presidencia. Como condición de suficiencia xurídica, o contido mínimo do documento no que se formalice a garantía será o seguinte: 1) Nome e apelidos, ou razón social, e NIF das persoas que interveñen no acto como debedor e como garante ou do seu representante, se é o caso.2) Relación individualizada das débedas cuxo pago se garante, e calendario de vencementos. Esta información poderá ser substituída pola indicación do número e data da resolución de concesión e do número de expediente de aprazamento ou fraccionamento.3) Importes totais garantidos en concepto de principal, recarga do período executivo e xuros de mora, segundo proceda.4) Declaración de que a condición de acredor ou beneficiario recae na Deputación Provincial da Coruña, a cuxo favor se constitúe a garantía.5) Cando proceda, relación de bens e dereitos que se afectan ao pago das débedas aprazadas ou fraccionadas, incorporando no seu caso a información que conste no rexistro público correspondente.6) Declaración de que os gastos que comporte a formalización, aceptación e inscrición da garantía correrán a cargo do debedor.7) Declaración de que o garante renuncia expresamente a calquera beneficio, e especificamente aos de orde, división e excusión de bens do debedor, e responderá integramente polos importes garantidos, con independencia de que, por calquera causa, a débeda garantida quede vinculada a convenio que puidera celebrarse no caso de concurso do debedor.8) Declaración de que non se lle poderá opor ao acredor ningunha excepción derivada da relación do garante co debedor, nin sequera a falta de pago da prima ou cota, no seu caso.9) Declaración de que o garante comprométese a facer efectiva a garantía, cando sexa requirido para iso, no prazo do artigo 62.5 da Lei Xeral Tributaria e de que no caso de que sexa necesaria a execución da garantía seguirase o procedemento de prema.10) Declaración de que a garantía terá vixencia ata que a Deputación Provincial da Coruña acorde expresamente a súa cancelación.11) Referencia á normativa hipotecaria aplicable, cando a garantía sexa inscritible nun rexistro público.12) Referencia á normativa aplicable sobre o contrato de seguro, cando proceda. Rematado o prazo previsto sen que se teña formalizada a garantía, quedará cancelado o aprazamento ou fraccionamento aínda que o debedor estivese cumprindo coas obrigas de pago dos vencementos. A cancelación, que non será necesario que se comunique ao debedor, terá as consecuencias previstas neste Regulamento para o suposto de incumprimento de obrigas distintas do pago dos vencementos. Formalizada a garantía e acreditado o cumprimento das condicións formais e materiais requiridas para a súa plena eficacia, elaborarase a proposta de aceptación. A aceptación da garantía efectuarase mediante resolución da Presidencia que será notificada ao debedor. Se a garantía foi inscrita nun rexistro público, o debedor deberá inscribir tamén a súa aceptación e achegar a acreditación de telo feito, para o que disporá do prazo dun (1) mes dende o día seguinte á recepción da notificación da resolución de aceptación. A garantía será liberada de oficio, unha vez comprobado o pago ou extinción total das débedas garantidas incluídos, no seu caso, a recarga do período executivo, os xuros de mora e os custos do procedemento. A liberación e devolución da garantía ordenarase por resolución da Presidencia. Chegado o caso, a execución da garantía efectuarase polo procedemento de prema, nos termos previstos ao respecto na Lei xeral tributaria. O importe líquido obtido aplicarase ao pago das débedas pendentes, incluídos os custos do procedemento, as recargas do período executivo e os xuros de mora. A parte sobrante, se houbese, será posta ao dispor do garante ou de quen corresponda legalmente. Nos supostos de dispensa parcial ou de insuficiencia sobrevinda da garantía, poderase continuar o procedemento de prema sen necesidade de agardar á execución da garantía. No suposto de insuficiencia sobrevinda deberá quedar motivada no expediente a continuación do procedemento de prema. Mensualmente enviaranse ás entidades bancarias as correspondentes ordes de cargo de conformidade co calendario de vencementos aprobado. As entidades cargarán os importes das ordes nas contas sinaladas en cada caso polos debedores e os ingresarán na conta restrinxida sinalada ao efecto, remitindo aos seus clientes os xustificantes da operación realizada. Os titulares das contas serán responsables da existencia nelas de efectivo suficiente para cubrir os correspondentes importes no momento de realizarse os cargos. A falta de pago dalgún dos vencementos acordados terá as consecuencias seguintes: 1. Se o vencemento non pagado corresponde a débedas no período voluntario e non se trata do último ou único vencemento, iniciarase o período executivo respecto do dito vencemento e formularase requirimento de pago polos seguintes conceptos: 1) Importe do vencemento non pagado, incluídos os xuros de mora.2) Recarga executiva do cinco por cento (5%), calculada sobre o importe do vencemento non pagado. O ingreso deberá realizarse no prazo sinalado no artigo 62.5 da Lei xeral tributaria. De non realizarse o ingreso nese prazo, as consecuencias serán as seguintes: 1) Consideraranse vencidos os restantes vencementos pendentes e cancelarase o fraccionamento.2) Iniciarase o procedemento de prema para a totalidade das débedas.3) Procederase á execución da garantía, se a houbese.4) Liquidaranse os xuros de mora xerados polas débedas pendentes, dende o día seguinte ao de finalización do período voluntario ata a data de cargo do vencemento non pagado.5) Cancelarase calquera outro aprazamento ou fraccionamento que o debedor tivese en execución, e ditarase resolución de non admisión dos que estivesen tramitándose.6) O debedor non poderá obter un novo aprazamento ou fraccionamento ata que as débedas incluídas nos aprazamentos ou fraccionamentos cancelados deixen de figurar pendentes de pago.2. Se o vencemento non pagado corresponde a débedas no período executivo ou se trata do último ou único vencemento: 1) Consideraranse vencidos os restantes vencementos pendentes e cancelarase o aprazamento ou fraccionamento.2) Iniciarase ou continuarase o procedemento de prema para a totalidade das débedas.3) Procederase á execución da garantía, se a houbese.4) Liquidaranse os xuros de mora xerados polas débedas pendentes, dende o día seguinte ao de finalización do período voluntario ata a data de cargo do vencemento non pagado.5) Cancelarase calquera outro aprazamento ou fraccionamento que o debedor tivese en execución, e denegaranse os que estivesen tramitándose.6) O debedor non poderá obter un novo aprazamento ou fraccionamento ata que as débedas incluídas nos aprazamentos ou fraccionamentos cancelados deixen de figurar pendentes de pago. O incumprimento de obrigas distintas do pago dos vencementos acordados, establecidas neste Regulamento ou na resolución de concesión, terá as seguintes consecuencias: 1) A denegación do aprazamento ou fraccionamento, se estaba en trámite.2) A cancelación do aprazamento ou fraccionamento, se xa estaba concedido.3) O levantamento da suspensión das débedas.4) A continuación do procedemento recadatorio e a execución da garantía, se a houbese.5) A liquidación e esixencia dos xuros de mora que procedan.6) A cancelación de calquera outro aprazamento ou fraccionamento que o debedor tivese en execución, e a denegación dos que estivesen tramitándose.7) A imposibilidade de obter un novo aprazamento ou fraccionamento ata que as débedas incluídas nos aprazamentos ou fraccionamentos cancelados deixen de figurar pendentes de pago. Se o debedor acredita a comunicación ao xulgado do inicio de negociacións para alcanzar un acordo preconcursal de refinanciamento, poderá solicitar aprazamento ou fraccionamento das súas débedas, que se tramitará coas seguintes particularidades: 1) Poderá solicitarse o aprazamento ou fraccionamento das débedas pendentes á data na que se produciu a dita comunicación ao xulgado.2) A referencia temporal do aprazamento ou fraccionamento poderá axustarse aos termos do acordo de refinanciamento e superar os prazos máximos fixados con carácter xeral, pero sen exceder dos corenta e oito (48) meses dende a data da comunicación ao xulgado.3) Poderá solicitarse a reconsideración dos aprazamentos ou fraccionamentos anteriores en trámite ou concedidos, para axustalos segundo o disposto no apartado anterior.4) No caso de que se declarase o concurso do debedor, arquivaranse as solicitudes en trámite e cancelaranse os aprazamentos ou fraccionamentos concedidos, por perda sobrevinda do obxecto dos mesmos.1. Ao estar sometidas ao que resulte do proceso concursal, o aprazamento ou fraccionamento das débedas concursais non será admitido, por manifesta falta de obxecto da solicitude.2. O aprazamento ou fraccionamento das débedas contra a masa non será admitido por prohibilo expresamente o artigo 65.2 da Lei Xeral Tributaria.3. As débedas post-concursais, entendidas como tales as orixinadas con posterioridade á aprobación do convenio, poderán ser aprazadas ou fraccionadas. Na tramitación da solicitude teranse en conta as seguintes particularidades: 1) O debedor deberá estar cumprindo no seu tempo e forma as obrigas de pago recollidas no convenio acordado. Especialmente, deberá ter satisfeito previamente o pago das débedas contra a masa e das débedas concursais privilexiadas, agás que teña acadado acordo singular coa Deputación Provincial da Coruña. De non ser así, o aprazamento ou fraccionamento non será admitido e proporase ao órgano competente que inste á autoridade xudicial a declaración do incumprimento do convenio.2) O convenio aprobado en vigor e cumpríndose no seu tempo e forma considerarase xustificación suficiente da existencia das dificultades económico-financeiras transitorias.3) No caso de que o concurso remate con liquidación, as débedas post-concursais pasarán a ter a cualificación de débedas contra a masa, e os aprazamentos ou fraccionamentos concedidos sobre elas serán cancelados inmediatamente, sen necesidade de comunicación ao debedor. Na resolución de concesión do aprazamento ou fraccionamento a debedores concursados incluirase unha cláusula advertindo desta posibilidade. As solicitudes presentadas con anterioridade á declaración de concurso nas que aínda non se ditase resolución serán arquivadas en canto se teña coñecemento del, por perda sobrevinda do obxecto do procedemento, segundo dispón o artigo 103.2 da Lei Xeral Tributaria. Cando o aprazamento ou fraccionamento estivera xa concedido á data de declaración do concurso será cancelado inmediatamente. O arquivo ou cancelación comunicarase ao debedor para os únicos efectos do seu coñecemento. Facúltase á Presidencia para ditar resolucións con instrucións de desenvolvemento das normas contidas neste Regulamento e, particularmente, para aprobar os modelos oficiais de documentos que se mencionan nel. Unha vez aprobadas, as ditas resolucións serán publicadas no Boletín Oficial da Provincia e no sitio web da Deputación Provincial da Coruña, para xeral coñecemento. O presente Regulamento entrará en vigor a partir do día seguinte ao da súa publicación no Boletín Oficial da Provincia unha vez producida a súa aprobación definitiva, e aplicarase tanto ás novas solicitudes que se reciban con posterioridade como a aquelas presentadas con anterioridade respecto das que non se formulara aínda a proposta de resolución e a aquelas que deban volver a tramitarse con posterioridade á entrada en vigor deste Regulamento. A entrada en vigor deste Regulamento suporá que queden derrogados e sen efecto todos os preceptos que regulen esta mesma materia, contidos en calquera norma anterior de igual ou inferior rango no ámbito da Deputación Provincial da Coruña. A Coruña, 8 de marzo de 2022 O presidente/PDFR 29-07-2019/ O deputado A Secretaria Xeral Antonio Leira Piñeiro Amparo Taboada Gil